ไทยสมุทรฯปั๊มเบี้ย ปูพรมขายบำนาญ
ไทยสมุทรฯ คลอดประกันใหม่จับลูกค้าวางแผนชีวิตหลังเกษียณอายุ
11 ส.ค. 2554

ไทยสมุทรฯ คลอดประกันใหม่จับลูกค้าวางแผนชีวิตหลังเกษียณอายุ
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า บริษัทได้ออกแบบกรมธรรม์บำนาญใหม่ คือแบบ “ไทยสมุทรบำนาญ 85/55” และ “ไทยสมุทรบำนาญ 85/60” เพื่อเป็นทางเลือกในการวางแผนออมเงินระยะยาวให้แก่คนวัยทำงาน รองรับชีวิตหลังเกษียณอายุ
“ปัจจุบันคนไทยมีอายุเฉลี่ย 73 ปี และคาดว่าอีก 10 ปีข้างหน้าคนไทยจะมีอายุเฉลี่ยเพิ่มขึ้นเป็น 80 ปี นอกจากนี้ คนในวัยทำงานยังนิยมใช้ชีวิตโสดมากขึ้น ซึ่งบุคคลเหล่านี้เมื่อมีอายุเพิ่มขึ้นเรื่อยๆ หากไม่มีการเตรียมพร้อมเพื่อสร้างความมั่นคงทางการเงินไว้ตั้งแต่เนิ่นๆ เมื่อถึงช่วงเวลาเกษียณอายุ ซึ่งไม่มีรายได้จากการทำงานแล้ว อาจประสบปัญหาในการดำเนินชีวิตช่วงหลังเกษียณ” นางนุสรา กล่าว
สำหรับกรมธรรม์ทั้งสองแบบนั้น สามารถนำไปลดหย่อนภาษีได้ โดยแบบไทยสมุทรบำนาญ 85/55 นั้น มีจุดเด่นที่ผู้เอาประกันภัยสามารถวางแผนการออมเงินได้ตั้งแต่อายุ 30 ปีจนถึง 50 ปี มีทุนประกันภัยขั้นต่ำ 1 แสนบาท และไม่จำกัดทุนประกันภัยขั้นสูงสุด มีระยะเวลาชำระเบี้ยสิ้นสุดในปีกรมธรรม์ที่ผู้เอาประกันภัยมีอายุครบ 55 ปี ชำระเบี้ยประกันภัยเป็นรายปี และจะเริ่มรับเงินบำนาญตั้งแต่ปีนี้ไปจนถึงปีที่ผู้เอาประกันภัยมีอายุครบ 85 ปี โดยทุกปีจะได้รับเงินบำนาญ 10% ของทุนประกันภัย และได้รับผลประโยชน์รวมสูงสุด 310% ของทุนประกันภัย 
นอกจากนี้ ยังคุ้มครองการเสียชีวิตสูงสุด 200% ของทุนประกันภัย และเพิ่มความคุ้มครองกรณีทุพพลภาพสิ้นเชิงถาวร โดยผู้เอาประกันภัยจะได้รับการยกเว้นการชำระเบี้ยประกันภัยในระหว่างทุพพลภาพจนสิ้นสุดระยะเวลาการชำระเบี้ยประกันภัยอีกด้วย 
แบบไทยสมุทรบำนาญ 85/60 มีเงื่อนไขทุนประกันภัย การชำระเบี้ยความคุ้มครองการเสียชีวิตสูงสุด การเพิ่มผลประโยชน์การยกเว้นเบี้ยประกันภัย เช่นเดียวกับกรมธรรม์ไทยสมุทรบำนาญ 85/55 แต่มีจุดเด่นคือการเพิ่มช่วงอายุของผู้เอาประกันภัย ตั้งแต่อายุ 30 ปี ไปจนถึงอายุ 55 ปี และขยายระยะเวลาชำระเบี้ยประกันภัยไปจนถึงปีกรมธรรม์ที่ผู้เอาประกันภัยมีอายุครบ 60 ปี ซึ่งจะเริ่มได้รับเงินบำนาญตั้งแต่ปีนี้ไปจนถึงปีที่ผู้เอาประกันภัยมีอายุครบ 85 ปี โดยทุกปีจะได้รับเงินบำนาญ 12% ทุนประกันภัย และได้รับผลประโยชน์รวมสูงสุด 312% ของทุนประกันภัย